钦定古今图书集成/明伦汇编/家范典/第054卷 > 《女诫》荀爽
## 钦定古今图书集成/明伦汇编/家范典/第054卷 > 《女诫》荀爽

《诗》云：“泉源在左，淇水在右。女子有行，远父母兄弟。”明
当许嫁，配适君子，竭节从理。昏定晨省，夜卧早起，和
颜悦色，事如依恃。正身洁行，称为顺妇，以崇螽斯，百
叶之祉。婚姻九族，云胡不喜？圣人制礼，以隔阴阳，七
岁之男，王母不抱，七岁之女，王父不持。亲非父母，不
与同车；亲非兄弟，不与同筵。非礼不动，非义不行。是
故宋伯姬遭火不下堂，知必为灾；傅母不来，遂成于
灰。《春秋》书之，以为高也。